№9105-310

26.08.2022 г.

|  |
| --- |
| **ДО****ДИРЕКТОРИТЕ НА УЧИЛИЩА****ЧРЕЗ**  |
| **НАЧАЛНИЦИТЕ НА РЕГИОНАЛНИТЕ УПРАВЛЕНИЯ НА ОБРАЗОВАНИЕТО** |
|  |

 **УВАЖАЕМА ГОСПОЖО /УВАЖАЕМИ ГОСПОДИН ДИРЕКТОР,**

С **Наредба за изменение и допълнение на** **Наредба № 10 за организация на дейностите в училищното образование**, обн., ДВ, бр. 69 от 26.08.2022 г., продължителността на учебния час от V до VII клас става 40 минути. Промяната е с цел синхронизиране с измененията в Наредба № 10 за здравните изисквания при изготвяне и спазване на седмичните разписания на Министерството на здравеопазването, както и уеднаквяване на продължителността на учебните часове в прогимназиалния етап за всички ученици на територията на страната. Остава възможността по изключение учебните часове за учениците от VIII до XII клас да са по 40 минути в училища при двусменен режим на обучение, за такива, които ползват общ сграден фонд или когато повече от 30% от учениците от I до VII клас са включени в целодневна организация на учебния ден.

 С Наредбата се допълват условията за прием на деца в първи клас, като се посочва, че периодът на пребиваване на адреса няма да оказва влияние в случаите, когато предшестващият и последният адрес са в прилежащия район на училището. За целите на разпределянето на децата в групите се приема условно, че адресът не е променян, когато постоянният или настоящият адрес на детето е бил променен, но новият адрес остава в прилежащ район на училището към момента на подаване на заявлението.

За процедурна яснота се регламентира и преместването на ученик от паралелка в паралелка на едно и също училище при наличие на свободни места.

С цел частично компенсиране на загубата на учебно време след промяната на продължителността на учебния час в V – VII клас са осъществени изменения в частта за прогимназиалния етап в рамковите учебни планове, утвърдени с **Наредба за изменение и допълнение на Наредба № 4 за учебния план**, обн., ДВ, бр. 69 от 26.08.2022 г.

Промените засягат двата основни учебни предмета – български език и литература (БЕЛ) и математика, доколкото загубата на учебно време при тях е в най-голяма степен и липсата на достатъчно часове за практическо прилагане на наученото сериозно ощетява учениците. Въз основа на трикратно изследване на постижимостта на заложени ключови умения и след отчитане на становището на учители е променен и общият брой часове по география и икономика в първия от класовете, когато започва изучаването на предмета.

В резултат общият годишен хорариум в V клас по БЕЛ, математика и география и икономика и в VI клас по БЕЛ и по математика се увеличава с по 17 часа, а в VII клас към общия годишен хорариум по математика се добавят 18 часа**.**

Така във всеки от класовете в прогимназиалния етап учениците ще имат общо за раздел А и раздел Б по-малко от 22 астрономически часа (за сравнение към момента – 23-24 астрономически часа). В този смисъл категорично не може да се говори за увеличаване на седмичната натовареност на учениците. Нещо повече, при действащите учебни програми учителите и учениците ще имат възможност за допълнителни часове за упражнения и затвърждаване на нови знания по съответните учебни предмети.

Във връзка с разработването и утвърждаването на училищни учебни планове за класовете в прогимназиален етап припомняме, че измененията от 2020 г. в Наредба № 4 за учебния план влизат постъпателно, т.е. през учебната 2022 – 2023 година рамковите учебни планове, както са утвърдени с последното изменение, се прилагат в пълнота за учениците, които постъпват в I, II, V и VI клас. Тези рамкови учебни планове ще се прилагат в пълнота за учениците, които постъпват в VII клас едва през учебната 2023 – 2024 година.

Напомняме, че през учебната 2022 – 2023 година единствената разлика спрямо предходната година в учебните планове на учениците, които постъпват в VII клас, е увеличаването на общия годишен хорариум по математика в раздел А със 18 часа годишно. Тези ученици продължават да изучават информационни технологии с годишен хорариум от 36 ч.

В следващата таблица за улеснение е посочен годишният брой часове по учебни предмети в раздел А, които следва да са основа за разработване на училищните учебни планове в прогимназиалния етап **през учебната 2022 – 2023 година**:

|  |  |  |  |
| --- | --- | --- | --- |
| **УЧЕБЕН ПРЕДМЕТ** | **V клас** | **VI клас** | **VII клас** |
| Български език и литература | **187** | **187** | 180 |
| Чужд език – … | 102 | 102 | 108 |
| Математика  | **170** | **170** | **162** |
| Компютърно моделиране и информационни технологии | 51 | 51 |  |
| Информационни технологии |  |  | **36** |
| История и цивилизации | 68 | 68 | 72 |
| География и икономика | **68** | 68 | 72 |
| Околен свят |  |  |  |
| Човекът и природата | 85 | 85 |  |
| Биология и здравно образование |  |  | 72 |
| Физика и астрономия |  |  | 54 |
| Химия и опазване на околната среда |  |  | 54 |
| Музика | 68 | 68 | 54 |
| Изобразително изкуство | 68 | 68 | 54 |
| Технологии и предприемачество | 51 | 51 | 36 |
| Физическо възпитание и спорт | 85 | 85 | 72 |
| **Общо за раздел А** | **1003** | **1003** | **1026** |

Утвърдените нови рамкови учебни планове ще се прилагат в пълнота и за учениците, които постъпват в VII клас едва през учебната 2023 – 2024 година, когато годишният брой часове по учебни предмети в раздел А за класовете в прогимназиалния етап ще изглежда така:

|  |  |  |  |
| --- | --- | --- | --- |
| **УЧЕБЕН ПРЕДМЕТ** | **V клас** | **VI клас** | **VII клас** |
| Български език и литература | 187 | 187 | 180 |
| Чужд език – … | 102 | 102 | 108 |
| Математика  | 170 | 170 | **180** |
| Компютърно моделиране и информационни технологии | 51 | 51 | **54** |
| История и цивилизации | 68 | 68 | 72 |
| География и икономика | 68 | 68 | 72 |
| Околен свят |  |  |  |
| Човекът и природата | 85 | 85 |  |
| Биология и здравно образование |  |  | 72 |
| Физика и астрономия |  |  | 54 |
| Химия и опазване на околната среда |  |  | 54 |
| Музика | 68 | 68 | 54 |
| Изобразително изкуство | 68 | 68 | 54 |
| Технологии и предприемачество | 51 | 51 | 36 |
| Физическо възпитание и спорт | 85 | 85 | 72 |
| **Общо за раздел А** | **1003** | **1003** | **1062** |

С **Наредба за изменение и допълнение на Наредба № 8 за информацията и документите за системата на предучилищното и училищното образование** обн., ДВ, бр. 65 от 12.08.2022 г., от учебната 2022 – 2023 година децата/учениците са само с електронни лични образователни дела. В тях ще се отразява информация за целия период на предучилищното и училищното им образование, вкл. завършен клас, етап и степен на образование, издадени свидетелства, удостоверения и дипломи, форма на обучение, премествания от една институция в друга и т.н., което ще позволи достъп на тях и на родителите им до резултатите им от образователния процес във всеки момент и ще оптимизира работата на институциите. В резултат на въвеждането на Личното образователно дело (ЛОД) ще отпаднат редица документи – Книга за резултатите от изпитите на учениците, Книга за подлежащите на задължително обучение до 16 години, Главна книга, личните картони, за които обаче остава задължението да се съхраняват по досегашния ред.

При първоначалното въвеждане в НЕИСПУО на информацията за съответното дете/ученик в образователния домейн на МОН му се създава личен електронен профил, който го следва, и при преместването му в учебно време в друга институция от системата на предучилищното и училищното образование в срок до 3 работни дни след датата на издаване на удостоверение за преместване от институцията, в която се е обучавало детето/ученикът, достъпът до личното образователно досие се предоставя на приемащата институция. Предвидени са уебинари за създаването и работата с ЛОД в периода 1 – 2 септември 2022 г.

От учебната 2022 – 2023 година дневниците във всички училища, детски градини и центрове за подкрепа за личностно развитие се водят само в електронен вид. Хартиена остава личната карта, а ученическата книжка, по решение на училището, може да остане в хартиен вариант.

С Наредбата се регламентира срок от 5 работни дни преди началото на учебната година, в който институциите въвеждат в НЕИСПУО предварителна информация (проект на образец) за разпределението на децата/учениците по групи/паралелки и по изучавани учебни предмети и за разпределението на преподавателската заетост на педагогическите специалисти, която се използва за своевременно създаване на виртуалните класни стаи и профили на учителите и учениците.

Без промяна са сроковете за подаване на данните към НЕИСПУО – до 20 септември/5 октомври, и за утвърждаването на списък-образеца – 25 септември/10 октомври. Актуализиран списък-образец за учебната година се подава и утвърждава в периода от 17 до 23 декември и съдържа актуални и коректни данни, важни за разпределение на средствата и предоставяне на финансиране на институциите. Всяка промяна след утвърждаване на списък-образеца, свързана с вида на институцията, извършваната дейност, броя на паралелките/групите или с промени в персонала, се въвежда в срок от 3 работни дни след настъпването ѝ.

С измененията в Наредбата с цел намаляване на административната тежест и създаване на по-добри условия за обучение на учениците са актуализирани текстове по отношение на водене, съхранение и подписване на документи и др.

 С уважение,

